
ALTERNATIV MOTTAKSPLASSERING - TILSKUDD TIL KOMMUNER SOM INNGÅR AVTALE MED UDI

Erstatter Rundskriv nr. 06/2126 Tilskudd til kommuner som direktebosetter personer av medisinske og/eller sterke sosiale grunner.   

Rundskrivet med vedlegg kan lastes ned fra UDIs hjemmesider: www.udi.no 

Spørsmål kan rettes til UDIs regionkontor. 

1. OM ORDNINGEN
Alternativ mottaksplassering innebærer at UDI inngår en skriftlig og gjensidig forpliktende avtale med en kommune om å gi en person uten oppholdstillatelse et botilbud i stedet for opphold i statlig mottak.  Avtalekommunen ivaretar da de oppfølgingsbehov personen måtte ha i avtaleperioden. Ordningen kan også benyttes for personer med tillatelse som ikke danner grunnlag for bosettingstillatelse.  
UDI utbetaler et økonomisk tilskudd (se pkt 3) og holder kommunen orientert om forhold ved vedkommendes sak som får betydning for avtalens varighet.   
Saksbehandling og tilskuddsutbetaling forvaltes av UDIs regionkontor.  Det gjelder også saker fra 2006 som er innvilget ifølge tidligere ordning med direktebosetting.  Saker etter gammel ordning med direktebosetting som skriver seg fra før 01.01.2006 følges opp av Region og mottaksavdelingen, Postboks 8108 Dep., 0032 Oslo
1.1 Målgrupper og kriterier

Alternativ mottaksplassering kan benyttes når UDI finner det urimelig at en person er henvist til en plass i det ordinære mottakssystemet.  Det vil primært være når vedkommende 

· har ektefelle og/eller barn bosatt i Norge
· var lovlig etablert i en kommune før det ble fremmet søknad om asyl  
Enslige mindreårige kan vurderes for alternativ mottaksplassering når de
· har nær familie eller andre naturlige omsorgspersoner bosatt i Norge, og under forutsetning av at det er forhåndsavklart med Integrerings- og mangfoldsdirektoratet (IMDi) at vedkommende vil bli bosatt i avtalekommunen hvis han/hun får oppholdstillatelse
Medisinske og/eller psykososiale forhold kan gi grunnlag for alternativ mottaksplassering når UDI, ut ifra en totalvurdering, finner at det gir en bedre løsning enn plassering i det ordinære mottakssystemet.  
1.2 Botilbudets varighet 
En alternativ mottaksplass er et midlertidig botilbud på lik linje med plass i det ordinære statlige mottaksapparatet.  Tilbudet gjelder fra det tidspunktet avtalen mellom UDI og kommunen spesifiserer og så lenge vedkommende har krav på mottaksplass.  

Når en person får oppholdstillatelse som gir rett til bosetting faller botilbudet bort
· når vedkommende blir bosatt i avtalekommunen: en uke etter dato for vedtak om oppholdstillatelse 
· når vedkommende blir bosatt i annen kommune enn avtalekommunen: fra fastsatt dato for flytting til bosettingskommunen 
· når vedkommende egenetablerer seg utenfor avtalekommunen: fra flyttedato
Når en person får endelig avslag på asylsøknaden faller botilbudet bort etter samme regler og med samme unntak som for beboere i ordinære mottak, nærmere beskrevet i AID rundskriv A-3/2006.  

Følgende grupper får forlenget botilbudet selv om utreisefrist er oversittet: 

· enslige mindreårige, herunder personer som har fylt 18 år etter at de fikk alternativ mottaksplass 

· barnefamilier 

· gravide og personer med alvorlige dokumenterbare medisinske og/eller psykososiale problemer 
· personer som samarbeider med IOM eller politiet om uttransportering
Personer med endelig avslag som ikke får forlenget botilbud, og som ikke forlater landet når utreisefristen utløper, vil UDI henvise til ventemottak.  
Avtalekommunen vil motta kopier av all korrespondanse UDI måtte ha med personer som mister botilbudet.
2 SAKSGANG
2.1 Saksforberedelse
UDIs saksbehandling bygger på en skriftlig og begrunnet anmodning om alternativ mottaksplass fra personen selv.  For enslige mindreårige skal anmodningen formidles av mottaket der vedkommende bor og være bekreftet av verge.  
Anmodninger vurderes individuelt og tas opp med aktuell kommune dersom kriteriene for alternativ mottaksplassering er oppfylt. 
2.2 Vedtak om alternativ mottaksplassering
Regionkontorenes vedtak i saker som gjelder alternativ mottaksplassering er enkeltvedtak etter forvatningsloven.  De blir grunngitt, men kan ikke påklages, jf. utlendingsloven § 41a tredje ledd.  

Avtalekommunen får kopi av innvilgelsesvedtak.

2.3 Avtale mellom kommunen og UDI 
Dersom kommunen samtykker skal det inngås en gjensidig forpliktende og skriftlig avtale mellom UDI og kommunen om alternativ mottaksplassering av navngitt(e) person(er). 
Hvis personen er enslig mindreårig skal avtalen inneholde en beskrivelse av hvilken oppfølging kommunen vil gi, samt en bekreftelse på at vedkommende vil bli bosatt der hvis han/hun får tillatelse som danner grunnlag for bosettingstillatelse.  
Avtaleperioden følger botilbudets varighet (se pkt. 1.2).  Der avtalen gjelder en person med oversittet utreisefrist, men med forlenget botilbud, opphører avtalen ved uttransportering. 
3 ØKONOMI
3.1 Engangstilskudd
På bakgrunn av inngått avtale om alternativ mottaksplassering utbetaler UDI umiddelbart et engangstilskudd på kr. 40 000 per person.  
3.2 Månedstilskudd
Fra og med fjerde måned etter inngått avtale og til og med måneden etter at den utløper utbetaler UDI et månedlig tilskudd på kr. 8 500 per person.  Tilskuddet gis også for barn født i kommunen i avtaleperioden.  Forutsetningen er at avtalen utvides til også å omfatte barnet, samt at nødvendig dokumentasjon er framskaffet.
Kommunen fremmer selv krav om månedstilskudd til UDIs regionkontor.  Kravene fremsettes hver sjette måned.  Skjemaene Krav om tilskudd ved alternativ mottaksplassering og Spesifikasjon av krav ved alternativ mottaksplassering skal benyttes.  (Se vedlegg 1 og 2)
Ved forsinkede krav må det dokumenteres at den/de som det søkes tilskudd for faktisk har vært bosatt i kommunen i den perioden kravet gjøres gjeldende for. 
Foreldelsesfristen for krav er tre år.  

3.3 Justering av satser

Satsene for engangstilskudd og månedstilskudd blir justert i samsvar med prisjusteringen i de årlige statsbudsjettene.  
3.4 Særskilt tilskudd for enslige mindreårige
For enslige mindreårige vil kommunen, i tillegg til engangs- og månedstilskudd fra UDI, få utbetalt et særskilt kommunalt tilskudd i henhold til gjeldende rundskriv fra IMDi.  For nærmere informasjon, se IMDis hjemmesider www.imdi.no. 
3.5 Saker innviglet etter tidligere ordning med direktebosetting

Regionkontorenes oppfølgingsansvar inkluderer alle saker fra og med 01.01.2006, også de som er inngått etter tidligere ordning med direktebosetting.  Direktebosettingssaker eldre enn 31.12.2005 følges opp av Region- og mottaksavdelingen i Oslo.
Ida Børresen

direktør


